อธิบดีกรมอุตุนิยมวิทยา เปิดเผย พายุลูกใหม่ที่กำลังจะเกิดขึ้น เป็นพายุระดับ 2 ดีเปรสชัน ทำให้ภาคตะวันออกเฉียงเหนือของประเทศไทยมีปริมาณฝนตกหนักและฝนตกสะสม
นายภูเวียง ประคำมินทร์ อธิบดีกรมอุตุนิยมวิทยา เปิดเผยว่า พายุลูกใหม่ที่กำลังเกิดขึ้นขณะนี้นั้น เป็นพายุระดับ 2 ดีเปรสชัน คาดว่าจะเคลื่อนตัวมาทางตะวันตก และจะส่งผลทำให้ประเทศไทยในพื้นที่บริเวณภาคตะวันออกเฉียงเหนือ มีปริมาณฝนตกหนักถึงหนักมากในหลายพื้นที่ ได้แก่ จังหวัดนครพนม สกลนคร มุกดาหาร อำนาจเจริญ อุบลราชธานี อุดรธานี หนองคาย หนองบัวลำภู บึงกาฬ ขอนแก่น และกาฬสินธุ์ ซึ่งจะได้รับผลกระทบตั้งแต่วันนี้ - 4 กันยายน 2562         อีกทั้ง ในช่วงบ่ายของวันนี้ พายุดังกล่าวจะมีกำลังแรงขึ้น ประกอบกับมีลมมรสุมตะวันตกเฉียงใต้ที่กำลังปกคุมอยู่ในประเทศไทยขณะนี้ก็จะมีกำลังแรงขึ้นเช่นกัน พร้อมขอให้ประชาชนเฝ้าระวังอันตรายจากฝนตกหนักและฝนตกหนักสะสมอย่างต่อเนื่อง         อธิบดีกรมอุตุนิยมวิทยา กล่าวต่อว่า หลังจากวันที่ 5 กันยายน เป็นต้นไป พายุดังกล่าวจะเริ่มคลี่คลายลง และขอให้ประชาชนติดตามประกาศจากกรมอุตุนิยมวิทยาอย่างใกล้ชิด ที่เว็บไซต์ www.tmd.go.th หรือสายด่วนพยากรณ์อากาศ 1182